**प्रश्न १ : अर्थ लिहा**

1. **प्रगट रामाचे निशाण| आत्माराम ज्ञानघन| विश्वंभर विद्यमान| भाग्य कळे|| (२०-४-१४)**

ज्या अंतरात्म्याची सत्ता चालते त्याची खुण दिसू शकते. तो ज्ञानाने भरलेला आहे. ती खुण पटायला, त्याची प्रचीती यायला, त्याच्या अस्तित्वाचे ज्ञान व्हायला पण भाग्य लागते.

1. **नर तोची नारायण| जरी प्रत्यये करी श्रवण| मननशीळ अंत: करण| सर्वकाळ|| (२०-५-२८)**

जर एखाद्याने मनन (चिंतन) पूर्वक निरुपण अंगिकारले तर त्या नराचा नारायण, म्हणजे त्याला देवत्व प्राप्त होऊ शकेल.

1. **आवाहन विसर्जन | हेची भजनाचे लक्षण|| सकळ जाणती सज्जन| मी काये सांगो(२०-८-३०)**

सर्व विश्वात ज्याची सत्ता चालते त्या अंतरात्म्याला बघणे हे ‘आवाहन’. त्याचा अनुभव होऊन त्यापलीकडील निर्गुण निराकारी पराब्रःमापर्यंत पोहोचणे हे ‘विसर्जन’. यातूनच स्वस्वरूपाचे ज्ञान संत घेत असतात, हेच भजनाचे लक्षण आहे.

**प्रश्न २ : मानवी शरीराचा गौरव**

अस्तीमांशाची शरीर| त्यामध्ये गुणप्रकार| शरीरासारखे यंत्र| आणिक नाही||(२०-८-११)

सध्याच्या विज्ञानयुगात आपण अनेक तऱ्हेची गुंतागुंतीची यंत्रे पाहत असतो पण सर्वात अद्भूत असे यंत्र म्हणजे ‘मानवी शरीर’. ते फक्त हाड मांस यांनी बनलेले structure नसून त्यात भाव आहेत, सत्व-रज-तम असे गुण आहेत. विषय उपभोग घेण्यासाठी इंद्रिये दिली आहेत. ज्ञानेंद्रिये, कर्मेंद्रिये आहेत. या-उप्पर सर्व शरीरे वेग-वेगळी. आकार, स्वभाव, विचार सर्व वेगळे. या भेदानेच, सृष्टी अद्भूत झाली आहे.

**प्रश्न ३:**

* **विश्वरचनेमधील चार घटक**

येथून पाहता तेथवरी| चत्वारजिनस अवधारी| येक चौदा पांच च्यारी| ऐसें आहे|| (२०-५-१)

विश्व हे चार प्रकारच्या घटकांनी बनलेले आहे - एक ब्रह्म, चौदा माया, पांच महाभूते, चार खाणी. परब्रह्म हे निर्मळ निर्विकार आहे. माया अतिशय सूक्ष्म आहे व तिचे चैतन्य, सत्व, रज, तम, अंतरात्मा असे १४ प्रकार आहेत. पंचमहाभूतांच्या जागी थोडा जाणीवेचा अंश असतो तर चार खाणींच्या प्राण्यांमध्ये जाणीव अधिक स्पष्टपणे दिसते.

* **सामर्थ्य आहे चळवळीचे**

‘सामर्थ्य आहे चळवळीचे| जो जो करील त्यांचे| परंतु येथे भगवंताचे | अधिष्ठान पाहिजे||(२०-४-२६)

आपल्या शक्तीने-सामर्थ्याने अनेक पराक्रम करिता येतात, चळवळी करता येतात, मोठे बदल घडवून येतात, पण या सर्वांच्या मागे भगवंताची कृपा असते याची जाणीव ठेवली तरच ते फलद्रूप होते. शिवाजी महाराजांचे असामान्य सामर्थ्य-कर्तुत्व असून-सुद्धा ते राज्य हे स्वतःचे न मानता परमेश्वराचे (‘श्रींचे’) मानीत.

**प्रश्न ४: मातेची महती**

त्याचा महिमा कळेल कोणाला| माता वाटुनी कृपाळू जाला| प्रत्यक्ष जगदीश जगाला| रक्षीतसे|| (२०-४-५)

भगवंताचे मोठेपण कोणालाही कळलेले नाही. पण त्याचा प्रतिनिधी म्हणून त्याने त्याचा कृपाळू-पणा सर्व मातांना वाटून दिला आहेत. त्यांच्या तर्फे तोच जगाचे रक्षण करतोय. यातून माता या ईश्वराचेच रूप आहेत, अंश आहेत हे समर्थांना मांडायचे आहे.

**प्रश्न ५:**

* **‘पृथ्वीमध्ये जितुकी शरीरे| तितुकी भगवंताची घरे|’ या अनुभूतीने दैनंदिन जीवनात काय बदल होईल?**

सर्व प्राणीमात्रांमध्ये त्याच परमेश्वराचा अंश आहे या सारखा समानतेचा दुसरा विचार नाही. हे जर आपण मनी बिंबवले तर, माझे-तुझे असे काही उरतच नाही. त्यातूनच दुसऱ्याला त्रास देण्याची वृत्ती, भेदभाव, उच्च-नीच समज हे नष्ट होतील व खऱ्या अर्थाने समभाव प्रकट होईल. हे फक्त माणसांसाठीच नाही तर सर्व प्राणीमात्रांशी वागताना हा व्यवहार ठेवता येईल.

* **या उपक्रमाने समर्थ विचार समजवून घेण्यास मदत झाली का?**

या उपक्रमाने नेमाने-शिस्तीने दासबोधाच्या विविध भागांचा अभ्यास झाला, प्रश्नोत्तरे लिहिताना थोडा क होईना स्वतंत्र विचारही झाला. मार्गदर्शकांच्या परीक्षणाने समज वाढण्यास मदत झाली. संपूर्ण-सखोल अभ्यास झाला नसला तरी समर्थ-विचारांची चांगली तोंडओळख नक्कीच झाली.

* **दासबोध वर्ग**

पुण्यातील अभ्यास वर्गाची माहिती मिळू शकली नाही त्यामुळे जाणे झाले नाही. इतर ठिकाणच्या अभ्यास वर्गास पण जाण्यास सवड झाली नाही.

* **दासबोध ग्रंथ प्रसार**

या उपक्रमाची मी माझ्या मित्रपरिवाराततोंडी माहिती देतोच. माझ्या Facebook वरील पेजवरसुद्धा माहिती देणार आहे.

* **दासबोध व सज्जनगड मासिक**

‘समर्थ दासबोध’ आमच्याकडे आहे. अजून पूर्ण-एकसंघ वाचन मात्र झालेले नाही. ‘सज्जनगड’ मासिक येते त्याचे नियमित वचन असते.